รัฐบาล เร่งติดตั้งเครื่องรูดบัตรเครดิตเพิ่มเติม เพื่อรองรับการใช้จ่ายผ่านบัตรสวัสดิการแห่งรัฐทั่วประเทศ
รัฐบาล เร่งติดตั้งเครื่องรูดบัตรเครดิตเพิ่มเติม เพื่อรองรับการใช้จ่ายผ่านบัตรสวัสดิการแห่งรัฐทั่วประเทศ พร้อมขยายขอบเขตการใช้จ่ายบัตรของพื้นที่กรุงเทพฯ และปริมณฑล ให้สามารถขึ้นรถไฟฟ้าได้จริง 20 กรกฎาคมนี้

นางสาวสุทธิรัตน์  รัตนโชติ อธิบดีกรมบัญชีกลาง กล่าวถึงสิทธิประโยชน์ผู้ถือบัตรสวัสดิการแห่งรัฐ กับการเข้าถึงการใช้บริการด้านอื่นๆ เพิ่มเติม ว่า บัตรสวัสดิการแห่งรัฐ จะใช้จ่ายได้ 2 ลักษณะ คือ สินค้าอุปโภคบริโภค และการเดินทาง โดยส่วนของสินค้าอุปโภคบริโภค จะสามารถซื้อสินค้าได้ที่ร้านธงฟ้า ของกระทรวงพาณิชย์ และตอนนี้ขยายขอบเขตไปถึงร้านค้ากองทุนหมู่บ้านและชุมชนเมือง โดยมีเป้าหมายวางเครื่องรูดบัตรเครดิต (EDC) 38,000 เครื่อง ทั้งร้านค้าและสถานีขนส่งทั่วประเทศ ซึ่งสถิติการใช้บัตรสวัสดิการแห่งรัฐ ตั้งแต่เดือน ตุลาคม 2560 ถึงเดือนกรกฎาคม 2561 มียอดการใช้จ่ายแล้ว กว่า 34,000 ล้านบาท ทั้งนี้ จะมีการขยายการใช้จ่ายบัตรเพิ่มเติมในเขตกรุงเทพฯ และปริมณฑล โดยจะเป็นบัตรลักษณะพิเศษ ที่ผู้ถือบัตรจะต้องมาลงทะเบียน เพื่อนำบัตรไปใช้ในการขึ้นรถไฟฟ้าได้ ซึ่งจะมีพิธีเปิดให้ใช้บัตรสวัสดิการฯ ขึ้นรถไฟฟ้าได้จริงๆ อย่างเป็นทางการในวันที่ 20 กรกฎาคม ที่สถานีหมอชิต ส่วนรถเมล์ ขสมก. จะสามารถรองรับได้การใช้บริการได้เดือนตุลาคม และจะขยายไปถึงแอร์พอร์ตลิ้งและตั๋วร่วม ช่วงปลายปีหน้า

อธิบดีกรมบัญชีกลาง กล่าวว่า จะมีการเพิ่มเครื่อง EDC ของธนาคารกรุงไทย ที่สามารถอ่านบัตรโดยผ่านแอปพลิเคชันได้ เพื่อเป็นการขยายขอบเขตรองรับการใช้จ่ายผ่านบัตรฯ ซึ่งเป็นการอำนวยความสะดวกกับผู้ถือบัตรมากขึ้น